KIRJALLINEN KYSYMYS E-0283/01

esittäjä(t): Alexander Radwan (PPE-DE) komissiolle

(9. helmikuuta 2001)

Aihe: Internet-yhteydet

EU:n tavoitteena on tarjota yhä useammalle kansalaiselle mahdollisuus edullisiin Internet-yhteyksiin. Tämän esteenä on edelleen se, että palvelujen tarjoajat hinnoittelevat palvelunsa

käyttöajan mukaan. Todellinen läpimurto käytössä on mahdollista vain, jos käyttäjät voivat liikkua Internetissä ja käyttää palveluja ilman aikarajoitteita eli heillä on käytössään ajankäytöstä riippumaton Internet-yhteys.

Monet Internet-palvelujen tarjoajat yrittävät lopettaa järjestelmän, jossa käyttäjiä laskutetaan sykäyksien mukaan. Tästä koituu palvelujen tarjoajille kuitenkin vaikeasti arvioitavissa olevia riskejä, sillä televiestintäyritykset eivät tarjoa niille toiminnan edellyttämiä tuotteita kiinteään hintaan, vaan laskuttavat sykäysten perusteella. Seurauksena tästä kiinteitä hintoja tarjotaan yhä vähemmän.

Katsooko komissio, että yksi syy tilanteeseen on se, että etenkin entiset alaa hallinneet yrittäjät laskuttavat sitkeästi käyttöajan perusteella kapasiteetin asemesta? Ison-Britannian ja Alankomaiden sääntelyviranomaiset ovat velvoittaneet aikaisemmin hallitsevassa asemassa olleet yritykset myymään Internet-palvelujen tarjoajille kapasiteettia kokonaishintaan. Mitä mieltä komissio on niin sanotusta Friago-mallista? Onko komission mielestä tarpeen, että televiestintäyritykset tekisivät teollisuudelle palvelujaan tarjoaville yrityksille samankaltaisen tarjouksen? Jos vastaus on myönteinen, millainen sen olisi oltava ja miten se olisi toteutettava?

Erkki Liikasen komission puolesta antama vastaus

(18. huhtikuuta 2001)

Eräissä jäsenvaltioissa kiinteähintaisia Internet-yhteyksiä tarjoavat joko vakiintuneet tai vaihtoehtoiset markkinatoimijat. Lisäksi Internetin käyttäjille tarjotaan monenlaisia palvelupaketteja, esimerkiksi tilaajamaksutonta Internet-yhteyttä. Alankomaiden ja Yhdistyneen kuningaskunnan sääntelyviranomaiset ovat ottaneet huomioon kansallisilla markkinoillaan vallitsevan tilanteen tehdessään päätökset, joilla ne ovat pakottaneet vakiintuneet operaattorit tarjoamaan muille markkinatoimijoille kiinteähintaisten Internet-yhteyksien välittämistä lähdeverkossa (Flat Rate Internet Access Call Origination, Friaco). Friaco-malli, jossa Internet-palveluntarjoajat ja muut markkinatoimijat maksavat vakiintuneelle operaattorille yhteyden välittämisestä lähdeverkossa kiinteän maksun sykäyksiin perustuvan maksun asemesta ja jossa yhteys on tarjottava syrjimättömin ehdoin, vaikuttaa tehokkaalta toimenpiteeltä Alankomaiden ja Yhdistyneen kuningaskunnan markkinoilla. Komissio suhtautuu myönteisesti Yhdistyneen kuningaskunnan ja Alankomaiden sääntelyviranomaisten päätöksiin soveltaa Friaco-mallia, vaikka tällä hetkellä yhteisön lainsäädännössä ei olekaan oikeusperustaa, jonka nojalla komissio voisi velvoittaa kaikkien jäsenvaltioiden sääntelyviranomaiset omaksumaan saman toimintamallin.

Kuten kuudennessa raportissa televiestinnän sääntelypaketin täytäntöönpanosta mainitaan, vuoden 2000 alkupuoliskolla neljännes EU:n väestöstä käytti Internetiä (kotona, työssä tai koulussa), Internet-palveluntarjoajien määrä on kasvanut useimmissa jäsenvaltioissa, ja monessa maassa markkinoilla on ainakin sata paikallista tai valtakunnallista palveluntarjoajaa, joissakin maissa useita satoja. Internet-palvelimien määrä 1000 asukasta kohti on kasvanut kaikissa jäsenvaltioissa. Keskimääräinen kasvu EU:ssa heinäkuusta 1999 tammikuuhun 2000 oli 33 %. Taloudellisen yhteistyön ja kehityksen järjestön OECD:n tietoihin perustuvasta kuudennesta raportista kävi lisäksi ilmi, että maaliskuussa 2000 Internet-yhteyksien kustannukset olivat EU:ssa hieman suuremmat kuin Yhdysvalloissa.

Komissio on viime aikoina toteuttanut eräitä Internetin kannalta merkittäviä toimenpiteitä. Lissabonissa 23. ja 24. maaliskuuta 2000 kokoontunut Eurooppa-neuvosto kehotti jäsenvaltioita työskentelemään yhdessä komission kanssa kilpailun lisäämiseksi paikallisverkoissa tarjoamalla eriytettyjä tilaajayhteyksiä, jotta Internetin käyttökustannuksia voitaisiin oleellisesti alentaa. Feirassa 19. ja 20. kesäkuuta 2000 kokoontunut Eurooppa-neuvosto hyväksyi eEurope 2002 -toimintasuunnitelman(1), jossa tilaajayhteyksien tarjonnan eriyttäminen mainitaan yhtenä toiminnan painopistealueena lyhyellä aikavälillä. Tilaajayhteyksien tarjonnan eriyttämisen ansiosta uudet toimijat voivat kilpailla vakiintuneiden operaattoreiden kanssa tarjoamalla suurinopeuksisia datansiirtopalveluja jatkuvaa Internet-yhteyttä varten digitaalisen tilaajayhteystekniikan (DSL) avulla. Sittemmin annetussa tilaajayhteyksien eriytettyä tarjontaa koskevassa asetuksessa(2) säädetään, että vakiintuneiden operaattoreiden on tarjottava eriytettyjä tilaajayhteyksiä 31. joulukuuta 2000 alkaen.

(1) Neuvoston ja Euroopan komission laatima 14. kesäkuuta 2000 päivätty asiakirja eEurope 2002 tietoyhteiskunta kaikille Feirassa 19.20. kesäkuuta 2000 pidettävälle Eurooppa-neuvoston kokoukselle.

(2) Tilaajayhteyksien eriytetystä tarjoamisesta 18. joulukuuta 2000 annettu Euroopan parlamentin ja neuvoston asetus (EY) N:o 2887/2000, EYVL L 336, 30.12.2000.